b'\n_START_ARTICLE_\nManufaktura\n_START_PARAGRAPH_\nManufaktura je oblika obrtne proizvodnje iz \xc4\x8dasa zgodnjega kapitalizma. Poteka ob koncentraciji skupine ro\xc4\x8dnih delavcev na enem mestu. Njen temelj je delitev obrtnoproizvodnega procesa.\n_START_SECTION_\nZa\xc4\x8detki manufaktur v Avstro-Ogrski\n_START_PARAGRAPH_\nVlada Marije Terezije je v avstrijskem delu dr\xc5\xbeave pomenila prelomno obdobje za razvoj te gospodarske panoge. Marija Terezija je namre\xc4\x8d podprla merkantilisti\xc4\x8dna na\xc4\x8dela v gospodarski politiki, kar je povzro\xc4\x8dilo da so v ve\xc4\x8dji meri za\xc4\x8dela nastajati nova podjetja na \xc4\x8ce\xc5\xa1kem, Zgornje- in Spodnjeavstrijskem; ta podjetja so bila ustanovljena kot dr\xc5\xbeavne manufakture in so imela monopolne privilegije, zaradi katerih so njihovi lastniki bogateli, bogastvo pa je zagotavljal tudi monopol posameznih proizvodov. V tem oziru so slovenske de\xc5\xbeele mo\xc4\x8dno zaostajale - po kratkem poskusu so se tu manufakture mo\xc4\x8dneje uveljavile v 30. letih 18. stoletja. Ta in razvoj zalo\xc5\xbeni\xc5\xa1tva je bistveno zmanj\xc5\xa1al obseg in vlogo cehovske obrti ter organizacije. Splo\xc5\xa1ni predpisi dr\xc5\xbeavne uprave so zamenjali cehovske privilegije, omejitve cehov pa so se ubla\xc5\xbeile. Manufakture so se pri nas uveljavljale najbolj v tekstilni stroki, pogosto v kombinaciji z zalo\xc5\xbeni\xc5\xa1tvom (pred jo\xc5\xbeefinsko dobo).\n_START_SECTION_\nUpadanje manufakturne proizvodnje\n_START_PARAGRAPH_\nProdirajo\xc4\x8da na\xc4\x8dela fiziokratizma so po letu 1770 vplivala na zmanj\xc5\xa1anje dr\xc5\xbeavne podpore manufakturam. Merkantilisti\xc4\x8dna politika, ki je podjetnike podpirala ter manufakturna doba, sta prinesli nove oblike izkori\xc5\xa1\xc4\x8danja delovne sile. Uveljavil se je celo 15-urni delovnik. V\xc4\x8dasih so se manufakture povezovale tudi s siroti\xc5\xa1nicami ter prisilnimi delavnicami. Kon\xc4\x8dno je v \xc4\x8dasu Ilirskih provinc francoska uprava uvedla na\xc4\x8delo popolne obrtne svobode, ki pa se po vrnitvi avstrijske oblasti \xc5\xbeal ni ohranilo.'